S-437/2015

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, dagsettri 25. ágúst sl., á hendur M-kvk-þgf H-kvk-þgf Ö-kvk-þgf, Reykjavík, „fyrir eftirtalin hegningar- og fíkniefnalagabrot framin í Reykjavík á árinu 2015, nema annað sé tekið fram:

I.

Þjófnaði, með því að hafa,:

1. Laugardaginn 4. apríl, í verslun Hagkaups við Skeifuna 15, stolið þremur glösum af kardimommudropum, samtals að verðmæti kr. 954.

2. Sunnudaginn 5. apríl, á Grand hótel við Sigtún 38, stolið fjórum rauðvínsflöskum að samtals að verðmæti kr. 4.800.

3. Þriðjudaginn 7. apríl, í verslun Nóatúns við Nóatún 17, stolið sex glösum af kardimommudropum, samtals að verðmæti kr. 1.716.

4. Mánudaginn 13. apríl, á Grand hótel við Sigtún 38, stolið fjórum rauðvínsflöskum að samtals að verðmæti kr. 2.864 og drukkið tvær þeirra inn á hótelinu en starfsmaður hótelsins náði tilbaka tveimur flöskum.

5. Þriðjudaginn 14. apríl, á Grand hótel við Sigtún 38, stolið þremur rauðvínsflöskum, samtals að verðmæti kr. 3.600, og drukkið þær inn á hótelinu.

6. Fimmtudaginn 16. apríl, í verslun Hagkaups við Litlatún í Garðabæ, stolið fimm glösum af kardimommudropum, samtals að verðmæti kr. 1.590 og drukkið af þeim inn í versluninni.

7. Mánudaginn 20. apríl, í verslun Hagkaups í Kringlunni 4-12, stolið fjórum glösum af kardimommudropum, samtals að verðmæti kr. 1.272.

8. Mánudaginn 27. apríl, á Grand hótel við Sigtún 38, stolið tveimur rauðvínsflöskum, samtals að verðmæti kr. 2.400 og drukkið þær inn á hótelinu.

9. Aðfaranótt þriðjudagsins 28. apríl, í verslun Hagkaups við Skeifuna 15, stolið sex glösum af kardimommudropum, samtals að verðmæti kr. 1.908 og þar af drukkið af tveimur glösum inn í versluninni.

10. Þriðjudaginn 28. apríl, á Hótel Reykjavík við Rauðarárstíg 37, stolið tveimur vínflöskum, samtals að verðmæti kr. 2.400.

11. Laugardaginn 2. maí, á Grand hótel við Sigtún 38, stolið einni rauðvínsflösku, samtals að verðmæti kr. 1.200 og gert tilraun til að stela þremur rauðvínsflöskum en starfsmaður hótelsins hafði þá afskipti af ákærðu.

12. Aðfaranótt mánudagsins 4. maí, á Grand hótel við Sigtún 38, í tveimur skiptum stolið samtals sex bjórflöskum að óþekktu verðmæti.

13. Fimmtudaginn 14. maí, í verslun Hagkaups við Holtagarða, stolið níu glösum af kardimommudropum, samtals að verðmæti kr. 2.862, og þar af drukkið fimm þeirra inn í versluninni.

14. Mánudaginn 18. júní, í verslunarmiðstöð Kringlunnar við Kringluna 4-12, í verslun Hagkaups stolið glasi af kardimommudropum að verðmæti kr. 317 og í verslun Smash stolið bol að verðmæti kr. 5.995.

15. Sunnudaginn 26. júlí, á Landspítalanum við Hringbraut, stolið brúsa af handgerileyði að óþekktu verðmæti.

16. Mánudaginn 27. júlí, í versluninni 38 þrep við Laugaveg 49, stolið peysu að verðmæti kr. 28.560.

Teljast brot þessi varða við 244. gr. almennra hegningarlaga nr. 19/1940.

II.

Gripdeildir, með því að hafa,:

1. Mánudaginn 6. apríl, á Grand hótel við Sigtún 38, tekið fimm vínflöskur af bar hótelsins og drukkið eina að verðmæti kr. 1.400 inn á hótelinu án þess að greiða fyrir veitingarnar en starfsmenn hótelsins náðu tilbaka fjórum flöskum.

2. Mánudaginn 27. apríl, á Grand hótel við Sigtún 38, tekið tvær rauðvínsflöskur af bar hótelsins, samtals að verðmæti kr. 2.400, og drukkið báðar flöskurnar inn á hótelinu án þess að greiða fyrir veitingarnar.

Teljast brot þessi varða við 245. gr. almennra hegningarlaga nr. 19/1940.

III.

Fjársvik, með því að hafa,:

1. Miðvikudaginn 29. apríl, á veitingarhúsinu Nora Magsín við Pósthússtræti 9, pantað og neytt veitinga að verðmæti kr. 1.900, án þess að geta greitt fyrir veitingarnar.

2. Fimmtudaginn 30. apríl, blekkt leigubifreiðastjóra til að aka sér frá Sóltúni við Borgartún allt að Landspítalanum við Hringbraut, án þess að geta eða ætla sér að greiða fyrir þjónustuna en fargjaldið var að andvirði kr. 7.500.

Teljast brot þessi varða við 248. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Einkaréttarkröfur:

1. Vegna ákæruliðar I.6. gerir F-kk-nf Á-kk-nf, kt. 000000-0000, forstjóri Haga hf., fyrir hönd Haga, kt. 000000-0000, kröfu að ákærða verði dæmd til greiðslu skaðabóta að fjárhæð kr. 1.590 auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 16. apríl 2015 og þar til mánuður er liðinn frá birtingu kröfunnar en síðan dráttarvaxta samkvæmt 9. gr., sbr. 1. mgr. 6. gr., sömu laga frá þeim degi til greiðsludags.

Ákærða hefur fyrir dómi skýlaust játað að hafa framið brot þau sem henni eru gefin að sök í ákærunni og er játning hennar studd sakargögnum. Það eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærða sakfelld fyrir brotin sem eru réttilega færð til refsiákvæða í ákærunni.

Ákærða á allnokkurn brotaferil allt frá 2006. Hún var síðast dæmd í 12 mánaða fangelsi 2. júní 2015 fyrir þjófnað, gripdeild, brot gegn valdstjórninni og fíkniefnalagabrot. Henni verðu nú gerður hegningarauki, sbr. 78. gr. almennra hegningarlaga og refsing hennar ákveðin samkvæmt 77. gr. sömu laga.

Verður refsing hennar því ákveðin fangelsi í 2 mánuði.

Ákærða hefur samþykkt bótakröfuna og verður hún því tekin til greina á þann hátt sem í dómsorði greinir.

Loks verður ákærða dæmd til að greiða málsvarnarþóknun verjanda síns með virðisaukaskatti eins og í dómsorði greinir.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærða, M-kvk-nf H-kvk-nf Ö-kvk-nf, sæti fangelsi í 2 mánuði.

Ákærða greiði Högum hf. 1.590 krónur með vöxtum samkvæmt 1. mgr. 8. gr. laga nr. 38/2001 frá 16. apríl 2015 til 29. nóvember 2015 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærða greiði málsvarnarþóknun skipaðs verjanda síns, V-kk-ef H. V-kk-ef hrl., 122.760 krónur að meðtöldum virðisaukaskatti.

A-kk-nf Í-kk-nf